ยอดส่งออกผลไม้สดไทยไปจีน 6 เดือนปีนี้ เกิน 1 ล้านต้น ทำรายได้เข้าประเทศแล้วกว่า 9.2 หมื่นล้านบาท
นายระพีภัทร์ จันทรศรีวงศ์ อธิบดีกรมวิชาการเกษตร เปิดเผยว่า จากรายงานสถานการณ์การส่งออกผลไม้สดจากไทยไปยังสาธารณรัฐประชาชนจีนของกลุ่มบริการส่งออกสินค้าเกษตร กรมวิชาการเกษตร รายงานว่า การส่งออกผลไม้สดไทย ตั้งแต่ 1 กุมภาพันธ์ - 21 กรกฎาคม 2565 มียอดการส่งออกแล้วกว่า 64,903 ชิปเมนต์ ปริมาณกว่า 1 ล้านตัน คิดเป็นมูลค่ากว่า 9.2 หมี่นล้านบาท โดยแยกเป็นการส่งออกทางเรือ การส่งออกทางบก และการส่งออกทางอากาศ อีกทั้งยังสะท้อนถึงความเชื่อมั่นของผู้บริโภคจีนในผลไม้สดไทยส่งออกที่สามารถครองแชมป์อันดับ 1 คือ ทุเรียนส่งออกแล้วปริมาณกว่า 6.7 แสนตัน คิดเป็นมูลค่ากว่า 7.2 หมื่นล้านบาท นอกจากนี้ ปริมาณการส่งออกสินค้าเกษตรที่เพิ่มสูงขึ้นยังมีผลมาจากการที่กรมวิชาการเกษตร จับมือกับกลุ่มพันธมิตรทั่วโลก เปิดตัวระบบใบรับรองสุขอนามัยพืชอิเล็กทรอนิกส์ e-Phyto พบว่า กระแสดีเกินคาดสามารถช่วยเหลือผู้ประกอบการส่งออกผลไม้สดไทยไปจีนได้เป็นอย่างดี สามารถตรวจสอบย้อนกลับแหล่งที่มาได้ตั้งแต่ประเทศปลายทางจนถึงเกษตรกร ซึ่งเป็นการอำนวยความสะดวกในการส่งออกสินค้าพืชและผลิตภัณฑ์ ที่สร้างรายได้เข้าประเทศอย่างมหาศาลสำหรับสถานการณ์การส่งออกผลไม้สดไทย ไปยังสาธารณรัฐประชาชนจีน อันดับ 1 ผลไม้สดมียอดการส่งออกทางเรือมีปริมาณอยู่ที่ 7.06 แสนตัน สร้างมูลค่าในการส่งออก 55,810 ล้านบาท โดยผลไม้สดที่สร้างมูลค่าในการส่งออก 5 อันดับแรกคือ ทุเรียน มะพร้าวอ่อน มังคุด ลำไย และส้มโอ อันดับ 2 ผลไม้สดมียอดการส่งออกทางบกมีปริมาณ 4.2 แสนตัน สร้างมูลค่าในการส่งออก 34,490 ล้านบาท โดยผลไม้สดที่สร้างมูลค่าในการส่งออก 5 อันดับแรกคือ ทุเรียน มังคุด ลำไย สับปะรด และสัมโอ อันดับ 3 ผลไม้สดมียอดการส่งออกทางอากาศมีปริมาณ 3.2 หมื่นตัน สร้างมูลค่าในการส่งออก 2,580 ล้านบาท โดยผลไม้สดที่สร้างมูลค่าในการส่งออก 5 อันดับแรกคือ ทุเรียน มังคุด ชมพู่ เงาะ และส้มโอ